กฎกระทรวง ฉบับที่ 2 (พ.ศ. 2497) ออกตามความในพระราชบัญญัติการขนส่ง พ.ศ. 2497 ว่าด้วยการขนส่งทางบก
กฎกระทรวง
กฎกระทรวง
ฉบับที่ ๒ (พ.ศ. ๒๔๙๗)
ออกตามความในพระราชบัญญัติการขนส่ง
พ.ศ. ๒๔๙๗
ว่าด้วยการขนส่งทางบก[๑]
 

อาศัยอำนาจตามความในมาตรา
๖ แห่งพระราชบัญญัติการขนส่ง พ.ศ. ๒๔๙๗
รัฐมนตรีว่าการกระทรวงคมนาคมและรัฐมนตรีว่าการกระทรวงมหาดไทย ออกกฎกระทรวงไว้ ดังต่อไปนี้

ข้อ
๑
บุคคลใดประสงค์จะประกอบการขนส่งประจำทางด้วยรถยนต์
ให้ทำคำขอโดยใช้แบบพิมพ์ของกรมการขนส่งยื่นต่อนายทะเบียนการขนส่งทางบก
พร้อมด้วยเอกสารหลักฐาน ดังต่อไปนี้
(๑)
บุคคลธรรมดา บัตรประจำตัวประชาชน หรือสำเนาทะเบียนสำมะโนครัว
(๒)
ห้างหุ้นส่วนสามัญ
ก.
หนังสือรับรองของนายทะเบียนหุ้นส่วนบริษัทแสดงการจดทะเบียนเป็นนิติบุคคล
กับรายชื่อผู้เป็นหุ้นส่วนทั้งหมด และ
ข.
บัตรประจำตัวประชาชนหรือสำเนาทะเบียนสำมะโนครัวของผู้เป็นหุ้นส่วนทั้งหมด
(๓)
ห้างหุ้นส่วนจำกัด
ก.
หนังสือรับรองของทะเบียนหุ้นส่วนบริษัทแสดงการจดทะเบียนเป็นนิติบุคคล
รายชื่อผู้เป็นหุ้นส่วนจำพวกจำกัดความรับผิดและจำพวกไม่จำกัดความรับผิด
กับจำนวนทุนเข้าหุ้นของผู้เป็นหุ้นส่วนนั้น และ
ข.
บัตรประจำตัวประชาชน
หรือสำเนาทะเบียนสำมะโนครัวของผู้เป็นหุ้นส่วนจำพวกไม่จำกัดความรับผิด
(๔)
บริษัทจำกัด
ก.
หนังสือรับรองของนายทะเบียนหุ้นส่วนบริษัทแสดงการจดทะเบียนเป็นนิติบุคคล
และรายชื่อกรรมการของบริษัท
ข.
หนังสือบริคณสนธิ และข้อบังคับฉบับตีพิมพ์
ค.
บัตรประจำตัวประชาชน หรือสำเนาทะเบียนสำมะโนครัวของกรรมการของบริษัท และ
ง.
บัญชีรายชื่อผู้ถือหุ้น แสดงสัญชาติและจำนวนหุ้นซึ่งผู้ถือหุ้นมีอยู่ในวันยื่นคำขอ

ข้อ
๒
บุคคลใดประสงค์จะนำรถยนต์ไปประกอบการขนส่งประจำทางและขอเครื่องหมายประจำรถยนต์
ให้ทำคำขอโดยใช้แบบพิมพ์ของกรมการขนส่ง ยื่นต่อนายทะเบียนการขนส่งทางบก
พร้อมด้วยเอกสารหลักฐานแสดงกรรมสิทธิ์หรือสิทธิในการใช้รถยนต์นั้น
ผู้ยื่นคำขอต้องชำระค่าธรรมเนียมการตรวจรับรองรถยนต์ก่อนการตรวจของนายช่าง

ข้อ
๓ เมื่อนายช่างได้ตรวจรถยนต์คันใด
และเห็นว่าไม่เหมาะสมที่จะนำไปประกอบการขนส่งประจำทางประการใด
ให้แจ้งรายการที่ไม่เหมาะสมนั้นแก่ผู้ยื่นคำขอทราบโดยมิชักช้า

ข้อ
๔
ถ้าผู้ยื่นคำขอซึ่งได้รับแจ้งรายการตามข้อ ๓
ได้แก้ไขปรับปรุงรถยนต์ตามรายการที่ไม่เหมาะสมนั้น
และนำมาให้นายช่างตรวจรับรองอีกภายในระยะ ๑๕ วัน นับแต่วันที่ได้รับแจ้งรายการนั้น
ผู้ยื่นคำขอไม่ต้องชำระค่าธรรมเนียมการตรวจรับรองซ้ำอีก

ข้อ
๕
บุคคลใดประสงค์จะทำหน้าที่ผู้ประจำเครื่องอุปกรณ์การขนส่งในการขนส่งประจำทางด้วยรถยนต์ให้ทำคำขอโดยใช้แบบพิมพ์ของกรมการขนส่ง
ยื่นต่อนายทะเบียนการขนส่งทางบก พร้อมด้วยเอกสารหลักฐานดังต่อไปนี้
(๑)
บัตรประจำตัวประชาชน หรือสำเนาทะเบียนสำมะโนครัว
(๒)
รูปถ่ายครึ่งตัว หน้าตรง ไม่สวมหมวก ขนาด ๔ x ๖ เซนติเมตร จำนวน ๓ รูป และ
(๓)
ประกาศนียบัตรของโรงเรียนการขนส่ง กรมการขนส่ง
หรือหน่วยฝึกผู้ประจำเครื่องอุปกรณ์การขนส่ง กรมการขนส่ง
หรือหนังสือสำคัญอย่างอื่นซึ่งกรมการขนส่งเทียบเท่า

ข้อ
๖
บุคคลใดประสงค์จะขอใบแทนใบอนุญาตซึ่งสูญหาย
หรือชำรุดลบเลือนในสารสำคัญให้ทำคำขอโดยใช้แบบพิมพ์ของกรมการขนส่ง
ยื่นต่อนายทะเบียนการขนส่งทางบก ในกรณีใบอนุญาตสูญหายให้แนบใบสำคัญรับแจ้งความของสถานีตำรวจมาด้วย
ในกรณีใบอนุญาตชำรุดลบเลือนในสารสำคัญให้แนบใบอนุญาตนั้นมาด้วย

ข้อ
๗
เมื่อได้รับคำขอตามกฎกระทรวงฉบับนี้
ให้นายทะเบียนการขนส่งทางบกเป็นผู้พิจารณาและดำเนินการเพื่อออกใบอนุญาต
ใบแทนใบอนุญาต หรือเครื่องหมายแล้วแต่กรณี


ให้ไว้ ณ วันที่ ๒๓
ตุลาคม พ.ศ. ๒๔๙๗
จอมพลอากาศ
ฟื้น ร. ฤทธาคนี
รัฐมนตรีว่าการกระทรวงคมนาคม
พลเรือโท
สุนาวินวิวัฒ
รัฐมนตรีว่าการกระทรวงมหาดไทย



























ดลธี/พิมพ์
๑ พฤษภาคม ๒๕๕๑
รัศม์วรรณวลัย/ตรวจ
๒ พฤษภาคม ๒๕๕๑

โชติกานต์/ปรับปรุง
๑๖ ธันวาคม ๒๕๕๘





[๑] ราชกิจจานุเบกษา
เล่ม ๗๑/ตอนที่ ๗๐/ฉบับพิเศษ หน้า ๖/๑ พฤศจิกายน ๒๔๙๗